Tarybos reglamentas (EB) Nr. 1138/98
1998 m. gegužės 28 d.
iš dalies keičiantis Reglamento (EB) Nr. 519/94 dėl bendrų importo iš tam tikrų trečiųjų šalių taisyklių II ir III priedus
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Reglamentu (EB) Nr. 519/94 [1] Kinijos Liaudies Respublikos atžvilgiu įvestos to reglamento II priede išvardintos kvotos ir III priede išvardintos priežiūros priemonės;
kadangi Tarybos tikslas nustatant kvotas buvo suderinti tam tikrų Bendrijos pramonės šakų atitinkamą apsaugos lygį ir atsižvelgiant į įvairius paliestus interesus išlaikyti priimtiną prekybos su Kinija lygį;
kadangi pagrindinių ekonominių rodiklių, ypač Kinijos importo apimties ir rinkos dalies, analizė leidžia daryti išvadą, kad reikėtų panaikinti žaislų, patenkančių į PS/KN kodus 950341, 950349 ir 950390, kvotą ir kad toks panaikinimas ne tik neprieštarautų minėtam tikslui, bet ir neigiamai nepaveiktų Bendrijos rinkos;
kadangi, atsižvelgiant į patirtį, įgytą taikant kvotas, Bendrijos atitinkamų gamintojų padėtis rodo, kad kvotų padidinimas 5 % būtų tinkamas ir neprieštarautų minėtam tikslui ir negalėtų neigiamai paveikti Bendrijos rinkos; kadangi vis dėlto kol kas dėl ypatingai jautrios avalynės pramonės šakos prigimties tikslinga nedidinti kvotų;
kadangi siekiant užtikrinti atitinkamą konkrečių produktų importo apimčių ir kainų priežiūrą, produktams, kurių kvotos yra panaikinamos šiuo reglamentu, vis dėlto turi būti taikoma Bendrijos priežiūra;
kadangi dėl to turi būti iš dalies pakeistos Reglamentu (EB) Nr. 519/94 numatytos kiekio kvotos ir priežiūros priemonės,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 519/94 II ir III priedai atitinkamai pakeičiami šiame reglamente pateiktais I ir II priedais.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1998 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gegužės 28 d.